
Notă de sinteză

 

  

Lucrarea referitoare la conflictul de interese vine în completarea documentarului privind regimul incompatibilităţilor cu demnitatea de membru al Parlamentului şi a studiului pe tema indemnizaţiilor şi a altor facilităţi acordate membrilor Parlamentului, ambele elaborate în cadrul Centrului pentru studii şi cercetări. 

De aceea, lucrarea de faţă face referire la câteva aspecte privind reglementarea conflictului de interese şi, implicit, a declaraţiilor de interese în acele sisteme de common law, unde aceste concepte au găsit un teren propice pentru implementare şi aplicare. Pentru o mai bună înţelegere a acestei probleme, cât şi pentru existenţa unui termen de comparaţie, prezentăm în anexă modelul „european” de abordare a acestei tematici. 

 

 

1. Consideraţii generale

 

 

Majoritatea statelor au instituţionalizat înregistrarea declaraţiilor privind interesele financiare ale membrilor parlamentului prin legi speciale sau coduri de conduită. Cu zece ani în urmă, declaraţiile de venit erau un fenomen izolat, iar astăzi cel puţin treizeci de state au adoptat o formă sau alta de aducere la cunoştinţa publicului a intereselor financiare ale parlamentarilor. În 1996 toate statele Uniunii Europene, cu excepţia unuia, Luxemburg, s-au alăturat acestei tendinţe. 

Această creştere rapidă a interesului pentru declaraţiile de avere poate fi pusă pe seama necesităţii de redefinire a standardelor morale şi a nevoii de o mai mare transparenţă politică şi aceasta întrucât mecanismele tradiţionale, precum reglementările referitoare la ineligibilitate, incompatibilitate şi la finanţarea partidelor politice şi a campaniilor electorale, nu mai erau suficiente.

Dacă aruncăm o privire de ansamblu asupra statelor lumii, vom remarca existenţa a trei curente sau modele de reglementare a acestei problematici. Primul şi cel mai vechi este modelul britanic; acesta include nu doar statele cu tradiţie parlamentară britanică (Australia, Irlanda şi Marea Britanie), ci şi state europene ca Germania şi Portugalia. Al doilea este modelul francez, care a avut un impact mai mare în statele cu tradiţie juridică franceză (Algeria, Spania), dar şi asupra noilor democraţii din Europa centrală (Ungaria, Polonia şi România) şi în unele state din America Latină (Bolivia, Uruguay şi Venezuela). Al treilea model este cel nordic întâlnit în Danemarca, Finlanda, Norvegia, Suedia şi Olanda. 

Modelul britanic al declaraţiei intereselor a fost copiat, aşa cum am mai arătat, de o serie de state. Meritul principal al acestuia constă în faptul că el pune accent mai degrabă pe eventualele relaţii financiare şi economice, care ar putea afecta independenţa şi imparţialitatea membrilor, decât pe riscul îmbogăţirii fără justă cauză. Conceptul cheie este, aşadar, acela de transparenţă. 

Modelul francez se fundamentează pe principii total diferite, relevând un grad mai mare de neîncredere în ocupanţii funcţiilor publice, decât modelul britanic. Cu riscul de a simplifica lucrurile, am putea afirma că principala preocupare a acestui sistem ar fi mai degrabă aceea de a lupta împotriva corupţiei decât de a promova transparenţa. Acest tip de declaraţie a veniturilor are menirea de a stabili dacă parlamentarul a acumulat pe toată durata mandatului o avere peste limitele normalului. 

Acest sistem are însă o serie de neajunsuri. În primul rând declaraţia confidenţială nu conţine nici o referire la interesele financiare sau de altă natură pe care parlamentarul ar putea să le urmărească fără ştirea alegătorilor săi. 

Pentru a remedia această situaţie, o serie de state care au adoptat modelul francez au introdus pentru membrii Parlamentului obligaţia de a ataşa la declaraţia de venituri şi o listă cu funcţiile deţinute. Întrebarea care se pune este aceea dacă o astfel de declaraţie scrisă este la fel de eficientă ca declaraţiile orale pe care toţi membrii Parlamentului britanic sunt obligaţi să le facă. Un alt neajuns al modelului francez al declaraţiei de venit este faptul că aceasta antrenează sancţiuni severe, de cele mai multe ori de natură penală. 

În legislaţia română sediul materiei se află în Legea nr.115 din 1996, privind declararea şi controlul averii demnitarilor, publicată în Monitorul Oficial nr. 263 din 28 octombrie 1996. 

Art.1 al acestui act normativ instituie obligaţia declarării averii pentru demnitari, magistraţi, funcţionari publici şi unele persoane cu funcţii de conducere. 

Caracteristici: declaraţia de avere este un act personal şi irevocabil, este confidenţială şi nu poate fi consultată decât în condiţiile şi în cazurile prevăzute de lege.

 

Forma: declaraţia de avere se face în scris, pe propria răspundere şi cuprinde bunurile proprii, bunurile comune şi cele deţinute în indiviziune, precum şi cele ale copiilor aflaţi în întreţinere, actele de înstrăinare cu titlu oneros sau gratuit făcute în timpul exercitării mandatului a bunurilor de valoare cuprinse în declaraţie. În cazul deputaţilor şi al senatorilor, declaraţia se depune la preşedintele Camerei din care fac parte, în timp ce preşedinţii Camerelor şi primul-ministru le depun la Preşedintele României. 

Termenul: pentru depunerea declaraţiilor termenul este de 15 zile de la data numirii sau alegerii în funcţie. În situaţia funcţiilor eligibile, care presupun validarea, depunerea declaraţiei se face înaintea acesteia. 

Sancţiuni. Cercetarea averii deputaţilor şi senatorilor se face de către o comisie specială formată din doi judecători de la Curtea Supremă de Justiţie şi un procuror din Parchetul General de pe lângă Curtea Supremă de Justiţie, desemnat de către procurorul general. Cererea de cercetare poate fi făcută de către: ministrul justiţiei sau procurorul general; chiar de deputaţi şi senatori, în cazul în care averea lor a format obiectul unor imputări publice. 

Deputatul sau senatorul a cărui avere a fost declarată nejustificată, printr-o hotărâre judecătorească irevocabilă, este considerat incompatibil.

În ciuda rezervelor formulate, modelul francez al declaraţiei de venit pare a fi preferat la nivel global. Mai mult, există o tendinţă evidentă de a extinde ratione personae acest tip de declaraţie şi la alţi actori politici, în afara parlamentarilor şi a miniştrilor. 

 

 

  

2. Reglementarea conflictului de interese în unele sisteme de common law

 

Canada

 

Conflictul de interese constituie unul dintre aspectele eticii sectorului public, iar legiutorul canadian şi administraţia au elaborat o serie de coduri de conduită care exprimă diferitele moduri de abordare a acestei probleme. 

Definim conflictul de interese ca fiind acea situaţie în care o persoană, care deţine o funcţie publică, are un interes personal care ar putea influenţa îndeplinirea cu obiectivitate a sarcinilor care îi revin. Aşadar, înainte de orice, trebuie să existe un interes personal; de cele mai multe ori acesta este de natură financiară, dar poate îmbrăca şi o altă formă, de pildă se poate urmări obţinerea unor avantaje pentru soţ/soţie sau copil. Conflictul apare în momentul în care interesul personal se opune exercitării cu obiectivitate a funcţiei publice, al doilea element al definiţiei. 

Principiile fundamentale care stau la baza conflictului de interese sunt acela al imparţialităţii şi principiul integrităţii. 

Unele conflicte sunt inevitabile. De exemplu, simpla calitate a unui parlamentar de a fi şi actor social dă naştere la conflicte. Legiutorul a reglementat în permanenţă acest conflict de interese intrinsec apartenenţei la viaţa socială. Pe de altă parte, conflicte se pot naşte şi atunci când membrii parlamentului au interese identice cu cei din circumscripţia în care au fost aleşi.

Tehnici de control

· Declaraţiile de avere ale membrilor parlamentului se fac, înainte de orice şi în deplină confidenţialitate, în faţa unui oficial special desemnat pentru acest lucru, iar apoi în mod public, astfel încât parlamentarii în cauză să nu fie tentaţi să acţioneze în interes propriu. 

· Prevenirea implică dezbărarea legiuitorilor de acele interese sau relaţii care ar putea afecta luarea unei decizii cu obiectivitate. 

· Abţinerea se referă la refuzul de a se pronunţa în acele probleme în care au interese financiare proprii.

Tipuri de interese 

Cele mai des întâlnite tipuri de interese care pot pune legiuitorul într-o situaţie conflictuală sunt următoarele:

1. Investiţiile includ bonurile de tezaur, certificatele de investiţii garantate şi fondurile mutuale deschise. Deşi, de regulă, investiţiile nu dau naştere la conflicte de interese, acestea din urmă pot apărea în anumite situaţii. De pildă Comisarul din Ontario a stabilit ca trezorierul local să nu poată deţine bonuri de tezaur, întrucât el se ocupă de fixarea dobânzilor. 

2. Datoriile constituie potenţiale surse de conflict, deoarece creditorii persoanelor care ocupă o funcţie publică ar putea avea o oarecare influenţă asupra debitorilor lor.

3. Funcţiile din cadrul întreprinderilor dau naştere conflictelor de interese în măsura în care legiutorul care ocupă şi o funcţie într-o astfel de întreprindere este pus în situaţia de a lua o decizie care ar putea afecta interesele sale ca funcţionar al companiei sau chiar interesele companiei înseşi. 

4. Alte funcţii sau activităţi. Întrebarea care se pune este aceea până unde pot merge parlamentarii cu exercitarea altor funcţii sau activităţi, alături de aceea de membru al forului legislativ. Ar trebui să existe oare anumite restricţii sau limite în ceea ce priveşte suma de bani obţinută de pe urma acestor funcţii sau afaceri? Miniştrilor le este interzisă desfăşurarea unor atare activităţi. 

5. Lobbying-ul. O atribuţie firească a legiuitorilor este aceea de a trata cu reprezentanţii Guvernului în numele alegătorilor din circumscripţiile în care au candidat. Ce se întâmplă însă cu acei parlamentari care se folosesc de funcţia pe care o au pentru a-şi satisface anumite interese proprii sau care sunt plătiţi pentru a acţiona în numele altor persoane? Existenţa unui posibil conflict de interese în aceste situaţii este mult prea evidentă. Este oare suficient ca parlamentarii în cauză să facă o declaraţie în faţa oficialilor guvernamentali referitoare la existenţa acestui conflict de interese sau trebuie ca în astfel de situaţii să evite contactul cu aceste persoane? 

6. Cadourile şi onorariile. Întrebarea care s-a pus a fost aceea dacă ar trebui să li se permită parlamentarilor să accepte excursii gratuite sau alte cadouri din partea cunoştinţelor, a oamenilor de afaceri sau a guvernelor străine. Aducerea la cunoştinţa publicului a acestor cadouri este oare suficientă? 

7. Deţinerea unor informaţii. Controalele sunt necesare pentru a împiedica parlamentarii să se folosească în interes propriu de acele informaţii pe care le deţin în virtutea funcţiei pe care o ocupă. 

8. Interesele soţiei şi ale copilului aflat în întreţinerea părinţilor. Dacă tipurile de interese enunţate mai sus aparţin membrilor familiei, parlamentarul se află în aceeaşi situaţie conflictuală. 

Sediul materiei

Cele mai importante acte normative care reglementează conflictele de interese ale legiuitorilor federali sunt: Codul Penal, Legea privind Parlamentul Canadei şi Legea electorală; la acestea se adaugă Regulamentele de ordine interioară ale celor două Camere ale Parlamentului.

Luarea de mită, forma extremă a conflictului de interese, este considerată infracţiune şi este pedepsită de Codul penal cu 14 ani de detenţie. Legea Parlamentului canadian interzice parlamentarilor să primească vreo recompensă pentru intervenţiile pe orice temă făcute în faţa Camerei Comunelor sau a Senatului ori în cadrul comisiilor. Cu unele excepţii, legea interzice persoanelor remunerate de Guvernul federal şi de unele autorităţi locale să candideze în alegerile pentru Camera Comunelor. Aceeaşi interdicţie se aplică şi senatorilor. 

În genere, parlamentarilor nu li se impune să-şi declare interesele financiare. Cu toate acestea, Regulamentul Camerei Comunelor nr.21 stipulează că membrii nu sunt îndrituiţi să îşi exprime votul în acele probleme care implică pentru ei un interes pecuniar direct; o prevedere asemănătoare se regăseşte şi în Regulamentul Senatului. Nici o lege nu limitează însă dreptul parlamentarilor de a participa la dezbateri. 

Regulamentul Camerei Comunelor nr.22 impune membrilor săi să declare toate vizitele pe care le face în afara Canadei şi care au legătură cu funcţia pe care o exercită, dacă aceste vizite nu sunt plătite de către parlamentari, de către o asociaţie, un partid politic sau de către Guvern. Numele persoanei sau al grupului de persoane care suportă costurile acestor vizite trebuie făcut public şi înregistrat într-un registru special al Camerei Comunelor. Pentru senatori nu au fost stipulate obligaţii asemănătoare. 

 

 

Marea Britanie

 

Camera Comunelor a elaborat un cod deontologic care afirmă principiul independenţei deputaţilor faţă de interesele private. În 1947, Camera Comunelor vota o rezoluţie care susţinea că nu este compatibil cu demnitatea funcţiei de deputat, cu datoria pe care acesta o are faţă electorat şi cu menţinerea privilegiului de libertate a cuvântului ca unul dintre membrii săi să încheie un contract cu un organism din afara Camerei, dacă acest contract îi limitează independenţa şi libertatea de acţiune în parlament. 

Conform Codului de conduită, fiecare membru al Camerei Comunelor este obligat să furnizeze acele informaţii legate de interesele financiare personale, în vederea îndosarierii lor într-un Registru special, accesibil publicului. 

Scopul acestui registru este acela de a pune la dispoziţie informaţii referitoare la interesele financiare sau alte beneficii materiale ale membrilor Camerei, care ar putea fi considerate la un moment dat susceptibile de a influenţa acţiunile acestora, discursurile politice sau rezultatul votului în Parlament. 

Formularul de înregistrare specifică următoarele categorii de interese:

1. funcţiile de conducere remunerate din cadrul companiilor publice şi private;

2. alte activităţi remunerate;

3. sponsorizările. Sunt incluse aici sumele primite înaintea alegerilor şi care depăşesc 25% din totalul cheltuielilor campaniei şi sprijinul material sau financiar care constituie un beneficiu sau o remuneraţie personală. Sponsorizările pot veni din partea companiilor, a societăţilor comerciale, a asociaţiilor, a organismelor profesionale şi a altor organizaţii. Tot în această categorie intră şi donaţiile substanţiale, adică cele egale sau mai mari de 500₤ pe an;

4. cadourile, beneficiile şi ospitalitatea. Se face referire aici la orice cadou, oferit unui membru al Camerei sau soţului/soţiei acestuia, care depăşeşte 125₤ şi la orice beneficiu material, cu o valoare mai mare de 0,5% din salariul de parlamentar, din partea unei organizaţii, a unei companii sau a unei persoane din Marea Britanie; 

5. vizitele efectuate în afara ţării, excepţie făcând cele ale căror costuri sunt suportate în întregime de parlamentar sau de fondurile publice ale Marii Britanii. În Registru se vor trece data călătoriei, destinaţia şi scopul vizitei, precum şi numele Guvernului, al organizaţiei, al companiei sau al persoanei fizice care a suportat costurile. 

Următoarele categorii de vizite, plătite din fondurile publice ale Marii Britanii şi care implică reciprocitatea de plată cu alte Guverne sau Parlamente sunt scutite de la înregistrare: 

· vizitele plătite de sau întreprinse în numele Guvernului Majestăţii Sale sau cele întreprinse în numele unei organizaţii internaţionale al cărei membru este Guvernul Marii Britanii;

· vizitele efectuate în numele unei Comisii a Camerei;

· vizitele întreprinse sub auspiciile Asociaţiei Parlamentare a Commmonwealth-ului, ale Uniunii Inter-Parlamentare, ale Grupului Parlamentar Britanico-American, ale Consiliului Europei, ale Adunării Nord-Atlantice sau ale OSCE;

· vizitele organizate şi plătite în întregime de un partid politic;

· vizitele plătite în întregime de o instituţie a Uniunii Europene sau de un grup politic al parlamentului European;

1. cadourile sau beneficiile materiale din partea unor persoane fizice sau juridice străine şi care au legătură cu calitatea de membru al Camerei. Cuantumul acestora trebuie să fie mai mare de 125₤, iar valoarea beneficiilor materiale cu 0,5% mai mare decât salariul de parlamentar; 

2. terenurile şi alte proprietăţi (locuinţa permanentă este exclusă) care au o valoare substanţială;

3. deţinerea de acţiuni. Este vorba despre acele acţiuni deţinute de membrii Camerei Comunelor sau de soţii/soţiile acestora ori de copiii minori şi care: a) reprezintă mai mult de 1% din totalul acţiunilor companiei sau b) reprezintă mai puţin de 1% din totalul acţiunilor companiei, suma ridicându-se însă la cel puţin 25.000₤ în valoare nominală.;

4. alte interese. Sunt incluse aici interesele care nu se încadrează în nici una din categoriile enunţate mai sus, dar pe care membrii Parlamentului le consideră a fi relevante. 

Pe lângă interesele actuale, prezente, membrii Parlamentului sunt obligaţi să declare şi interesele trecute, precum şi pe cele viitoare, pe care se aşteaptă să le obţină. Pe de altă parte, se lasă la latitudinea parlamentarilor să decidă asupra gradului de relevanţă sau importanţă a intereselor ce trebuie declarate. 

Declaraţiile referitoare la conflictele de interese se pot face: înaintea începerii dezbaterilor în Cameră, la prima şedinţă a Comisiei permanente din care membrul respectiv face parte, cu ocazia formulării cererilor pentru suspendarea sau urgentarea dezbaterilor, cu ocazia discutării unei legi şi, în genere, în orice moment al desfăşurării lucrărilor Camerei Comunelor, dacă aceasta nu împiedică bunul mers al procedurilor parlamentare. 

Pentru Camera Lorzilor, Registrul în care sunt publicate interesele financiare a fost înfiinţat în 1995 şi se publică anual. 

Categoriile de interese sunt în număr de trei:

· activităţile de consultanţă pe probleme parlamentare, care implică o remuneraţie sau o recompensă;

· activităţile desfăşurate în cadrul unei companii implicate în lobbying-ul parlamentar;

· alte activităţi pe care Lorzii le consideră ca fiind susceptibile de a afecta exercitarea cu obiectivitate şi imparţialitate a sarcinilor profesionale.

 

 

Statele Unite ale Americii 

 

Codul etic al Camerei Reprezentanţilor stipulează o serie de obligaţii ale membrilor, printre care şi cele referitoare la conflictele de interese. Astfel, membrilor Camerei le este interzis să folosească în interes propriu informaţiile confidenţiale pe care le deţin în virtutea funcţiei pe care o exercită; ei trebuie să se abţină de la exprimarea votului într-o problemă care îi interesează în mod direct şi/sau care implică pentru ei un interes financiar personal; sub incidenţa legii penale, membrii Camerei nu pot lucra, în acelaşi timp, şi pentru Guvernul federal, decât în anumite situaţii, de cele mai multe ori referitoare la problemele de agricultură; soţii/soţiile membrilor Camerei nu pot beneficia de favoruri speciale din partea acestora.

În privinţa acceptării de cadouri, sunt permise următoarele:

· Orice cadou în valoare de cel mult 50$; totuşi, valoarea cumulativă a cadourilor care pot fi acceptate în timpul unui an calendaristic trebuie să fie mai mică de 100$. Cadourile cu o valoare mai mică de 10$ nu se iau în calculul limitei anuale prevăzute. 

· Cadourile din partea rudelor şi cele din partea altor membri ai Camerei sau a angajaţilor.

· Cadourile din partea prietenilor. 

· Ospitalitatea primită într-o reşedinţă privată.

· Orice lucru plătit de către statul federal sau guvernul local.

Regulamentul Camerei Reprezentaţilor instituie o serie de restricţii şi asupra veniturilor obţinute din alte activităţi. Sunt excluse de la aceste venituri salariul plătit de Cameră, compensaţiile pentru serviciile făcute anterior sau posterior ocupării funcţiei de membru al Camerei, sumele plătite cu titlu de pensie, cele obţinute ca urmare a împărţirii unui profit. 

Pentru anul calendaristic 2001, limita maxim admisă a veniturilor obţinute de către membrii Camerei Reprezentanţilor şi funcţionarii superiori din activităţi auxiliare a fost de 21.765$ / an. 

Reguli şi restricţii:

· Este interzisă acceptarea de plăţi pentru servicii care implică o relaţie fiduciară, de exemplu activităţile de consulting şi consiliere sau exercitarea profesiei de medic;

· Este interzisă asocierea - în scopul obţinerii de beneficii – la acele societăţi care prestează serviciile enunţate mai sus;

· Este interzis membrilor Camerei Reprezentaţilor să primească remuneraţii de la acele organizaţii, firme, companii ai căror funcţionari sau membri în consiliul de administraţie sunt;

· Este interzisă predarea în instituţii de învăţământ, fără acordul prealabil al Comisiei pentru etică;

· Este interzisă acceptarea sumelor pentru plata dreptului de autor, anterior aprobării contractului de către aceeaşi Comisie pentru etică. 

Tot în scopul prevenirii conflictului de interese, legea penală interzice, de regulă, membrilor Congresului ca, în afara sarcinilor oficiale, să reprezinte vreo persoană fizică sau juridică în faţa Guvernului federal sau în faţa unei instanţe de judecată, în acele probleme, respectiv litigii în care Guvernul este parte sau are un interes direct, major. 

În privinţa onorariilor primite de către membrii, funcţionarii şi angajaţii Congresului SUA s-au impus o serie de limite. Astfel, în loc să ofere un onorariu, sponsorul evenimentului respectiv poate dona până la 2000$ (pentru fiecare eveniment) unui fond caritabil, cu rezerva ca sponsorul să facă această donaţie direct fondului, iar membrul Congresului să nu primească nici un beneficiu financiar de pe urma acestei donaţii.

Membrii Congresului şi funcţionarii superiori au obligaţia de a declara aceste donaţii, specificând totodată, într-un raport confidenţial, şi numele beneficiarului donaţiei. Cu toate acestea, membrii Camerei cu un venit mai mic de 95.652$ / an în 2001 pot accepta onorarii dacă activităţile pentru care sunt remuneraţi nu au legătură directă cu îndeplinirea obligaţiilor de serviciu, dacă plata onorariului nu este făcută în virtutea statutului său de membru al Camerei Reprezentanţilor sau dacă plătitorul nu are anumite interese pe care angajatul Camerei ar putea să i le satisfacă datorită funcţiei pe care o ocupă. 

În aceeaşi ordine de idei, s-au instituit o serie de reguli referitoare la desfăşurarea campaniei electorale:

· În incinta Congresului nu se vor desfăşura niciodată activităţi care vizează campania electorală;

· Membrii Congresului nu pot solicita strângerea de fonduri pentru campania electorală în nici unul dintre birourile Congresului;

· Nu se vor accepta contribuţiile sau recompense băneşti pentru obligaţiile profesionale trecute sau viitoare;

· Fondurile strânse se vor folosi doar pentru campaniile bona fide sau în scopuri politice. 

Declaraţiile de venit se fac anual, la fiecare 15 mai pentru anul calendaristic trecut şi trebuie să cuprindă: veniturile, proprietăţile, datoriile, tranzacţiile încheiate la bursa de valori, cadourile primite, călătoriile plătite din fonduri private, ce alte funcţii au mai ocupat în afara celei principale şi acordurile sau contractele încheiate. De regulă, aceste declaraţii trebuie să cuprindă şi veniturile soţiei/soţului şi ale copilului aflat în întreţinerea sa. 

	Sancţiuni specifice

	Austria
	Consiliul Naţional

Consiliul Federal
	Funcţiile de conducere din cadrul societăţilor cu răspundere limitată, care operează în domeniul bancar, comercial, industrial sau de transport.
	1. În scris, sub forma unui chestionar special.

2. În luna următoare începutului mandatului sau în cea următoare numirii în funcţia de conducere.
	Nu există.
	La cererea comisiilor pentru incompatibilităţi, Curtea Constituţională poate retrage mandatul, în urma unei audieri a membrului implicat şi a unei anchete minuţioase. 

	Olanda
	Camera Inferioară
	Activităţile publice sau private, remunerate sau nu.

Veniturile adiţionale salariului de parlamentar, care depăşesc 14.903 florini/an.
	1.Declaraţie scrisă.

2.La începutul mandatului şi în fiecare an după aceea.
	Secretariatul Camerei Inferioare şi Biroul pentru Venituri Interne.
	Înregistrarea intereselor, fiind voluntară, nu există sancţiuni specifice.


 

 

	Statul
	Camera
	Interesele care trebuie declarate
	1. Forma

2.Termenul
	Organismul responsabil cu înregistrarea
	Sancţiuni specifice

	Danemarca
	Folketing
	1.Veniturile obţinute din: funcţiile de conducere din cadrul întreprinderilor publice sau private; alte activităţi remunerate; cadourile din partea rezidenţilor danezi, dacă acestea depăşesc 2000 de coroane daneze/ cadou şi dacă ele au legătură cu funcţia de membru în Folketing; orice venit care excede 2000 de coroane daneze.

2. Interesele financiare cu o valoare mai mare de 50.000 coroane daneze.

3. Contractele privind plata unor salarii şi pe timpul mandatului.
	1. Formă specială.

 

 

2. Înregistrarea intereselor este voluntară şi trebuie făcută în luna următoare primei şedinţe a noului Folketing. 
	Biroul Folketing-ului.
	Nu există.

	Spania
	Congresul Deputaţilor
	1. Proprietăţile: imobiliare, depozitele bancare, acţiunile, toate vehiculele motorizate, operele de artă, drepturile de autor.

2. Activităţile profesionale, compatibile sau nu cu mandatul parlamentar şi orice altă activitate din care poate obţine un profit.
	1. In scris.

2. La începutul şi la sfârşitul mandatului.
	Secretariatul fiecărei Camere, sub directa supraveghere a Preşedinţilor.
	În Congres, nedeclararea activităţilor atrage după sine suspendarea drepturilor şi a privilegiilor ce decurg din mandatul de parlamentar.


 

	Statul
	Camera
	Interesele care trebuie declarate
	1.Forma

2. Termenul
	Organismul responsabil cu înregistrarea
	Sancţiuni specifice

	Franţa
	Adunarea Naţională şi Senatul
	a. Activităţile de orice natură ar fi ele, remunerate sau nu.

b. Proprietăţile şi coproprietăţile, inclusiv cele aparţinând soţului/soţiei.

c. Sumele obţinute din campania electorală şi cheltuielile efectuate în timpul campaniei.
	1.Sumele vizate la punctul c. trebuie să aibă avizul unui membru din asociaţia contabililor.

2.În situaţia activităţilor remunerate sau nu, declaraţiile se vor face în două luni de la începutul mandatului, dar şi în timpul acestuia, ori de câte ori apare o schimbare a situaţiei financiare a parlamentarului.

În privinţa proprietăţilor, declaraţiile se vor face în cele 2 luni de la începerea mandatului, precum şi la sfârşitul acestuia.
	Comisia pentru Transparenţă Financiară şi Comisia naţională pentru finanţarea campaniei electorale. Acestea intervin în funcţie de interesele care trebuie declarate.
	În cazul activităţilor remunerate sau nu, dacă membrul parlamentului nu semnează nici o declaraţie, atunci se consideră că a renunţat la mandatul politic.

În situaţia nedeclarării proprietăţilor şi a sumelor obţinute din campania electorală, Consiliul Constituţional interzice parlamentarului să mai candideze timp de un an şi prin aceeaşi decizie îl demite din funcţie.


 

	Statul
	Camera
	Interesele care trebuie declarate
	1. Forma

2. Termenul
	Organismul responsabil cu înregistrarea
	Sancţiuni specifice 

	Italia
	Camera Deputaţilor şi Senatul
	a. Proprietăţile imobiliare, cele înscrise în registrele publice, acţiunile la societăţile comerciale, funcţiile de conducere şi control în cadrul companiilor. 

b. Cheltuielile şi obligaţiile contractuale rezultate din campaniile electorale, până la un anumit plafon; contribuţiile şi serviciile de care a beneficiat în timpul campaniei.
	1. Formă specială.

2. La începutul şi la sfârşitul mandatului. 

Schimbările intervenite se vor declara în fiecare an, cel târziu în luna imediat următoare expirării termenului stabilit pentru declararea veniturilor.

În privinţa cheltuielilor cu campania electorală termenul este de trei luni de la data validării alegerilor.
	Preşedintele fiecărei Camere şi colegiile electorale regionale.
	Preşedinţii Camerei sunt abilitaţi să dea avertismente membrilor care nu depun aceste declaraţii.

Neregulile din declaraţii pot fi sancţionate cu amendă şi/sau retragerea mandatului de parlamentar.

